Sklep VIII R 20/2009
Datum: 2009-06-08T00:00:00.000+02:00
ecli: ECLI:SI:VSRS:2009:VIII.R.20.2009
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO - DELOVNO PRAVO
institut: določitev krajevne pristojnosti po višjem sodišču - delegacija pristojnosti iz tehtnih razlogov - dvom v nepristranost sojenja - sodnik pristojnega sodišča kot stranka v postopku

## Jedro

Okoliščina, da tožnik opravlja pri sodišču funkcijo sodnika, predstavlja tehten razlog za določitev drugega stvarno pristojnega sodišča.

## Izrek

Za odločanje v tej zadevi se določi kot pristojno Delovno sodišče v Celju.

## Obrazložitev

1. Tožeča stranka je dne 30. 4. 2009 vložila tožbo pri Delovnem sodišču v Mariboru zaradi plačila razlike v plači v znesku 18.144,80 EUR s pripadki.

2. Delovno sodišče v Mariboru je na podlagi določb 67. člena Zakona o pravdnem postopku (ZPP – Uradni list RS, št. 12/03 – prečiščeno besedilo in 36/04) v zvezi z 19. členom Zakona o delovnih in socialnih sodiščih (ZDSS-1, Uradni list RS, št. 26/99 in nadalj.) vložilo predlog za določitev drugega stvarno pristojnega sodišča, ker je tožnica sodnica sicer stvarno pristojnega Delovnega sodišča v Mariboru tako, da bi lahko bil podan dvom o nepristranskosti sodnikov tega sodišča. 3. Predlog je utemeljen.

4. Po določbi 67. členu ZPP lahko Vrhovno sodišče Republike Slovenije, na predlog pristojnega sodišča, določi drugo stvarno pristojno sodišče, če se bo tako laže opravil postopek, ali če so za to drugi tehtni razlogi. Okoliščina, ki jo navaja pristojno sodišče, predstavlja po presoji Vrhovnega sodišča tehten razlog za določitev drugega stvarno pristojnega sodišča. Zato je predlogu ugodilo in kot stvarno prisojno za postopanje v tem sporu določilo Delovno sodišče v Celju.